ກອງປະຊຸມ ສະຫຼຸບຜົນຂອງການສຳຫຼວດຄວາມຮູ້ ແລະ ທັດສະນະຄະຕິ ແລະ ການປະຕິບັດຕົນຂັ້ນພື້ນຖານ ກ່ຽວກັບຄວາມສ່ຽງໄພພິບັດ ນະຄອນຫຼວງວຽງຈັນ.
February 22, 2017, ຂ່າວ
ວັນທີ 21 ກຸມພາ 2017, ກດລ ໄດ້ຈັດກອງປະຊຸມ ສະຫຼຸບຜົນຂອງການເພື່ອສຳຫຼວດຄວາມຮູ້ ແລະ ທັດສະນະຄະຕິ ແລະ ການປະຕິບັດຕົນຂັ້ນພື້ນຖານ ກ່ຽວກັບຄວາມສ່ຽງໄພພິບັດ ນະຄອນຫຼວງວຽງຈັນ ພາຍໃຕ້ໂຄງການ ສ້າງຂີດຄວາມສາມາດ ດ້ານການປັບຕົວ ຕໍ່ກັບຄວາມສ່ຽງໄພພິບັດ ໃນຕົວເມືອງ, ທີ່ໂຮງແຮມນິວໂຮສ ໂດຍການເປັນປະທານ ຂອງທ່ານ ທອງພະຈັນ ສອນນະສິນ ຮອງປະທານອົງການກາແດງລາວ; ສະໜັບສະໜູນໂດຍ IFRC.
ຈຸດປະສົງຫຼັກ ຂອງໂຄງການ ເພື່ອໃຫ້ຊຸມຊົນມີຄວາມຮັບຮູ້, ເຂົ້າໃຈພື້ນຖານ ເພື່ອກະກຽມຄວາມພ້ອມ ຂອງເຂົາເຈົ້າ ໃນການຫຼຸດຜ່ອນຄວາມສ່ຽງ ໄພພິບັດຕ່າງໆ; ເພື່ອປະເມີນຂັ້ນພື້ນຖານກ່ຽວກັບຂໍ້ມູນຄວາມຮູ້ ເລື້ອງຄວາມປອດໄພ ທາງຖະໝົນ; ເພື່ອຊີ້ໃຫ້ເຫັນເຖິງຄວາມແຕກຕ່າງທາງດ້ານຄວາມຮູ້ລະຫວ່າງຍິງ-ຊາຍ ເພື່ອຈະສາມາດກຳນົດ ແລະ ສ້າງກິດຈະກຳທີ່ເໝາະສົມ ແລະ ສາມາດເຮັດໃຫ້ທັງສອງເພດມີສ່ວນຮ່ວມ ແລະ ຄວາມສະເໜີພາບ.
ເປົ້າໝາຍໂຄງການປະຕິບັດ ຢູ່ 5 ຕົວເມືອງ ພາຍໃນນະຄອນຫຼວງວຽງຈັນ ຄື: ນາຊາຍທອງ, ຫາດຊາຍຟອງ, ໄຊທານີ, ສີໂຄດຕະບອງ ແລະ ຈັນທະບູລີ; ກຸ່ມເປົ້າໝາຍ 38.000 ຄົນ (ລັດຖະກອນ, ຄູອາຈານ, ແມ່ຄ້າຊາວຂາຍ, ຊາວຜູ້ອອກແຮງງານ).